In nomine sanctæ et individuæ Trinitatis, Karolus, gratia Dei rex. Mos et consuetudo regum prædecessorum nostrorum semper extitit ut ecclesias Dei sublimarent et divinis mysteriis adjutores existerent, quatenus per hæc ipsi Deum propitium haberent et posteritas eorum regnandi per succedentia tempora efficaciam feliciter obtinerent. Hujus rei gratia ego Karolus, auditis servorum Dei petitionibus, Bernardi videlicet abbatis sancti Benedicti Floriacensis monasterii necnon religiosorum monachorum ibidem Deo deservientium, qui nos adierunt postulantes quatenus, morem sequentes regum prædecessorum nostrorum regiam nostram munificentiam eis in aliquo commodo impertiremur, visum est nobis ratumque duximus eorum voluntati favere. Igitur, habita deliberatione, cum consensu primatum et procerum nostrorum, regia auctoritate concessimus eis ex fisco nostro qui vocatur Pistis, ecclesiam quæ est in honore sanctæ Mariæ cum omnibus quæ ad nostros usus ibi pertinere videntur, piscatoriam scilicet, prata adjacentia contiguamque silvam et omnia quæ nostri juris sunt propria. Similiter dedimus in pago Vilcassino villam Niortportum nomine cum ecclesia in honore sancti Petri, itemque alteram ecclesiam cum mansionile altero in Longa villa, Anisiacum etiam cum ecclesia inibi sita. Hæc itaque omnia inscripta cum omnibus adjacentiis suis per præceptum nostræ auctoritatis supradicto cœnobio condonamus quatenus ex hoc et in omne tempus habitatores ejusdem loci monachi faciant ex prædictis rebus quidquid voluerint, habentes in omnibus tenendi et possidendi liberam et firmissimam potestatem. Et ut hoc præceptum æternam obtineat firmitatem, manu propria illud subterfirmavimus et anulo nostro sigillari jussimus. Signum Karoli (Monogramma) gloriosissimi regis. Einardus notarius ad vicem Tilpini summi cancellarii recognovit. Actum Compendii, IIII kal. junii, anno XX regni augusti Karoli, indictione XIIII.